El fiscal demana 15 anys de presó i una multa de 8.000 euros per a un home que va segrestar i violar una jove russa de 19 anys a través del 'coachsurfing', el fenomen d'intercanviar allotjament amb un viatger desconegut, però que estigui abonat a la xarxa social Couchsurfing.org.

Segons la qualificació fiscal prèvia al judici que es farà aquest dimarts a l'Audiència de Barcelona, Reda Ali H. va oferir el 6 de maig del 2012 el seu habitatge a la víctima –que estava de passada per la capital catalana– perquè pernoctés al seu sofà, tal com estipulen les normes no escrites del 'couchsurfing'.

Una vegada al pis, l'acusat li va oferir beguda i va fer-li un massatge asiàtic a la jove, que hi va accedir per la insistència de l'home. Però poc després li va demanar que ho deixés de fer i Reda Ali H. se'n va anar del pis.

Quan va tornar, es va acostar al sofà on la jove dormia, la va agafar "amb força", va començar a tocar-la i la va portar –malgrat la resistència i els crits d'aquesta– a la seva habitació, on li va dir que si no tenia relacions amb ell la mataria o li tallaria una mà.

"Fent cas omís dels precs i les protestes de la víctima", l'acusat la va obligar a treure's la roba, la va tocar i llepar per diverses parts del cos i la va penetrar. Després d'això ella va intentar sortir del pis, però la porta estava tancada amb clau, prossegueix el fiscal.

Durant tota la nit, la jove es va quedar "atemorida" en un racó de l'habitació fins que, ja al matí, van sortir els dos del pis i ella se'n va anar corrents a l'Hospital Clínic de Barcelona, on va explicar els fets i va rebre atenció mèdica. El fiscal atribueix a Reda Ali H. els delictes d'agressió sexual i detenció il·legal.